20061223

P6_TA(2006)0549

Πρόληψη των τραυματισμών και προαγωγή της ασφάλειας *

Νομοθετικό ψήφισμα του Ευρωπαϊκού Κοινοβουλίου σχετικά με την πρόταση σύστασης του Συμβουλίου σχετικά με την πρόληψη των τραυματισμών και την προαγωγή της ασφάλειας (COM(2006)0329 — C6-0238/2006 — 2006/0106(CNS))

(Διαδικασία διαβούλευσης)

Το Ευρωπαϊκό Κοινοβούλιο,

- έχοντας υπόψη την πρόταση της Επιτροπής προς το Συμβούλιο (COM(2006)0329) [1],

- έχοντας υπόψη το άρθρο 152, παράγραφος 4, δεύτερo εδάφιο, της Συνθήκης ΕΚ, σύμφωνα με το οποίο κλήθηκε από το Συμβούλιο να γνωμοδοτήσει (C6-0238/2006),

- έχοντας υπόψη το άρθρο 51 του Κανονισμού του,

- έχοντας υπόψη την έκθεση της Επιτροπής Περιβάλλοντος, Δημόσιας Υγείας και Ασφάλειας των Τροφίμων και τη γνωμοδότηση της Επιτροπής Δικαιωμάτων των Γυναικών και Ισότητας των Φύλων (A6-0398/2006),

1. εγκρίνει την πρόταση της Επιτροπής όπως τροποποιήθηκε·

2. καλεί την Επιτροπή να τροποποιήσει αναλόγως την πρότασή της, σύμφωνα με το άρθρο 250, παράγραφος 2, της Συνθήκης ΕΚ·

3. καλεί το Συμβούλιο, σε περίπτωση που προτίθεται να απομακρυνθεί από το κείμενο που ενέκρινε το Κοινοβούλιο, να το ενημερώσει σχετικά·

4. ζητεί να κληθεί εκ νέου να γνωμοδοτήσει σε περίπτωση που το Συμβούλιο προτίθεται να επιφέρει σημαντικές τροποποιήσεις στην πρόταση της Επιτροπής·

5. αναθέτει στον Πρόεδρό του να διαβιβάσει τη θέση του Κοινοβουλίου στο Συμβούλιο και στην Επιτροπή.

Τροπολογία 1

Αιτιολογική σκέψη 2α (νέα)

2α) Τα άτομα τα οποία έχουν υπερβεί το 65 έτος της ηλικίας τους αντιπροσωπεύουν το 16 % του συνολικού πληθυσμού στην ΕΕ αλλά αντιπροσωπεύουν συγχρόνως και ένα δυσανάλογο 40 % μοιραίων τραυματισμών· επομένως, οι ηλικιωμένοι διατρέχουν περισσότερο από το διπλάσιο τον κίνδυνο να πέσουν θύμα μοιραίου ατυχήματος και τα κατάγματα του μακρού οστού αποτελούν την κύρια αιτία νοσοκομειακής περίθαλψης μεταξύ των ηλικιωμένων.

Τροπολογία 2

Αιτιολογική σκέψη 5α (νέα)

5α) Η δημόσια υγεία επηρεάζεται από βιολογικές διαφορές, το περιβάλλον, την πρόσβαση σε πληροφορίες και τις κοινωνικο-οικονομικές συνθήκες.

Τροπολογία 3

Αιτιολογική σκέψη 5β (νέα)

5β) Η άποψη του φύλου θα πρέπει να ενσωματώνεται σε όλους τους τομείς, συμπεριλαμβανομένων των πολιτικών για την υγεία. Θα πρέπει να ληφθούν μέτρα για να πραγματοποιηθούν μελέτες ποσοτικής ανάλυσης με γνώμονα το φύλο και για να διατεθούν πόροι με εφαρμογή της αρχής της ένταξης των χρηματοδοτικών αυτών πόρων στον προϋπολογισμό με γνώμονα το φύλο.

Τροπολογία 4

Αιτιολογική σκέψη 5γ (νέα)

5γ) Η οικιακή βία κατά των γυναικών αποτελεί την βασική αιτία θανάτου και αναπηρίας για τις γυναίκες μεταξύ 16 και 44 ετών.

Τροπολογία 5

Αιτιολογική σκέψη 6

(6) Οι κίνδυνοι τραυματισμού κατανέμονται άνισα τόσο μεταξύ των κρατών μελών όσο και μεταξύ των κοινωνικών ομάδων. Ο κίνδυνος θανάτου από τραυματισμό είναι πέντε φορές μεγαλύτερος στο κράτος μέλος με το υψηλότερο ποσοστό τραυματισμών σε σύγκριση με εκείνο που έχει το χαμηλότερο ποσοστό

(6) Οι κίνδυνοι τραυματισμού κατανέμονται άνισα μεταξύ των κρατών μελών και ποικίλλουν αναλόγως με περιβαλλοντικές, εργασιακές και κοινωνικές συνθήκες, την ηλικία και το φύλο. Ο κίνδυνος θανάτου από τραυματισμό είναι πέντε φορές μεγαλύτερος στο κράτος μέλος με το υψηλότερο ποσοστό τραυματισμών σε σύγκριση με εκείνο που έχει το χαμηλότερο ποσοστό.

Τροπολογία 6

Αιτιολογική σκέψη 7

(7) Σε αντίθεση με πολλές άλλες αιτίες ασθενειών ή πρόωρων θανάτων, οι τραυματισμοί είναι δυνατόν να προληφθούν κάνοντας ασφαλέστερο το περιβάλλον στο οποίο ζούμε, καθώς και τα προϊόντα και τις υπηρεσίες που χρησιμοποιούμε. Υπάρχουν πάρα πολλά στοιχεία σχετικά με αποδεδειγμένης αποτελεσματικότητας μέτρα πρόληψης των ατυχημάτων τα οποία δεν εφαρμόζονται ακόμη ευρέως στην Κοινότητα.

(7) Σε αντίθεση με πολλές άλλες αιτίες ασθενειών ή πρόωρων θανάτων, οι τραυματισμοί είναι δυνατόν να προληφθούν κάνοντας ασφαλέστερο το περιβάλλον στο οποίο ζούμε, καθώς και τα προϊόντα και τις υπηρεσίες που χρησιμοποιούμε, και ευαισθητοποιώντας την κοινή γνώμη στις συνέπειες των επικίνδυνων συμπεριφορών. Υιοθετώντας μία ευρύτερη προσέγγιση δημόσιας υγείας μπορούμε επίσης να μειώσουμε ουσιαστικά τόσο τους τραυματισμούς όσο και τη βία. Υπάρχουν πάρα πολλά στοιχεία σχετικά με αποδεδειγμένης αποτελεσματικότητας μέτρα πρόληψης των ατυχημάτων τα οποία δεν εφαρμόζονται ακόμη ευρέως στην Κοινότητα.

Τροπολογία 7

Αιτιολογική σκέψη 8

(8) Τα περισσότερα από τα μέτρα αυτά έχουν αποδειχτεί αποδοτικά από άποψη κόστους, επειδή τα οφέλη της πρόληψης για τα συστήματα υγείας υπερβαίνουν συχνά κατά πολύ το κόστος της παρέμβασης

(8) Τα περισσότερα από τα μέτρα αυτά έχουν αποδειχτεί αποδοτικά από άποψη κόστους, σε ότι αφορά τη διατήρηση της ακεραιότητας και της ζωής των ανθρώπων, επειδή τα οφέλη της πρόληψης τόσο για τον ιδιωτικό όσο και για το δημόσιο τομέα, ειδικά για τα συστήματα υγείας υπερβαίνουν συχνά κατά πολύ το κόστος της παρέμβασης. Πέρα από την υγειονομική περίθαλψη και το οικονομικό κόστος, το ανθρώπινο κόστος και το πραγματικό κόστος που καταβάλλει η κοινωνία δεν θα πρέπει να υποτιμάται, επειδή το οικονομικό κόστος και οι δαπάνες για την υγειονομική περίθαλψη δεν καλύπτουν τις επιπτώσεις σε οικογένειες θυμάτων και κοινωνικά δίκτυα υποστήριξης, ούτε σε κοινότητες, τόπους εργασίες και σχολεία.

Τροπολογία 8

Αιτιολογική σκέψη 9

(9) Παρά το γεγονός ότι έχει σημειωθεί πολύ μεγάλη πρόοδος όσον αφορά την ασφάλεια σε πολλούς τομείς, όπως η κυκλοφορία ή ο χώρος εργασίας, υπάρχουν άλλοι τομείς οι οποίοι καλύπτονται πολύ λιγότερο, όπως το σπίτι, ο ελεύθερος χρόνος, ο αθλητισμός, τα ατυχήματα και η πρόληψη για τα παιδιά και τους μεγαλύτερης ηλικίας πολίτες.

(9) Παρά το γεγονός ότι έχει σημειωθεί πολύ μεγάλη πρόοδος όσον αφορά την ασφάλεια σε πολλούς τομείς, όπως η κυκλοφορία ή ο χώρος εργασίας, υπάρχουν άλλοι τομείς οι οποίοι καλύπτονται πολύ λιγότερο, όπως το σπίτι, ο ελεύθερος χρόνος, ο αθλητισμός, τα ατυχήματα και η πρόληψη για τα παιδιά, τις γυναίκες και τους μεγαλύτερης ηλικίας πολίτες.

Τροπολογία 9

Αιτιολογική σκέψη 9α (νέα)

9α) Παρά τις πρόσφατες μελέτες οι τραυματισμοί που προκαλούνται από την ενδοοικογενειακή βία εξακολουθούν να υποτιμούνται σχετικά τόσο με τη σωματική και ψυχολογική βλάβη όσο και με την οικονομική επιβάρυνση στα συστήματα υγείας και πρόνοιας.

Τροπολογία 10

Αιτιολογική σκέψη 9β (νέα)

9β) Θα πρέπει να ληφθεί υπόψη η συσχέτιση μεταξύ της διαθεσιμότητας και της κατανάλωσης οινοπνεύματος και ναρκωτικών και της συχνότητας των τραυματισμών που είναι αποτέλεσμα βίαιων πράξεων ή ατυχημάτων, ιδιαίτερα των οδικών ατυχημάτων.

Τροπολογία 11

Αιτιολογική σκέψη 10

(10) Επομένως, φαίνεται πως είναι αναγκαίο να αναπτυχθεί ένα σύστημα επιτήρησης και καταγραφής των τραυματισμών, το οποίο θα μπορούσε να εξασφαλίσει μια συντονισμένη προσέγγιση από όλα τα κράτη μέλη για την ανάπτυξη και τη θέσπιση εθνικών πολιτικών σχετικά με την πρόληψη των τραυματισμών, συμπεριλαμβανομένης της ανταλλαγής ορθών πρακτικών. Ένα τέτοιου είδους σύστημα θα αναπτυχθεί δυνάμει της απόφασης αριθ. 1786/2002/ΕΚ του Ευρωπαϊκού Κοινοβουλίου και του Συμβουλίου, της 23ης Σεπτεμβρίου 2002, για τη θέσπιση προγράμματος κοινοτικής δράσης στον τομέα της δημόσιας υγείας (2003-2008) και των προγραμμάτων που θα το διαδεχτούν. Το σύστημα αυτό θα βασιστεί στα εθνικά συστήματα επιτήρησης και καταγραφής των τραυματισμών που πρόκειται να αναπτυχθούν με συνεκτικό και εναρμονισμένο τρόπο.

(10) Επομένως, φαίνεται πως είναι αναγκαίο να αναπτυχθεί ένα σύστημα επιτήρησης και καταγραφής των τραυματισμών, το οποίο θα μπορούσε να εξασφαλίσει μια συντονισμένη προσέγγιση από όλα τα κράτη μέλη για την ανάπτυξη και τη θέσπιση εθνικών πολιτικών σχετικά με την πρόληψη των τραυματισμών, και την προώθηση της ασφάλειας, συμπεριλαμβανομένης της ανταλλαγής ορθών πρακτικών. Ένα τέτοιου είδους σύστημα θα βασιστεί στα εθνικά συστήματα επιτήρησης και καταγραφής των τραυματισμών που πρόκειται να αναπτυχθούν με συνεκτικό και εναρμονισμένο τρόπο.

Τροπολογία 12

Αιτιολογική σκέψη 10α (νέα)

10a) Το σύστημα επιτήρησης τραυματισμών θα πρέπει να ενσωματώνει τα υφιστάμενα προγράμματα για τους τραυματισμούς, καθώς και τις οικείες τράπεζες δεδομένων και δίκτυα που έχουν ήδη χρηματοδοτηθεί εκτενώς από την Επιτροπή. Η συγκεκριμένη δράση είναι απολύτως αναγκαία για την επίτευξη συνεργειών και για τη μείωση του κόστους με χρήση των μηχανισμών που βρίσκονται ήδη σε λειτουργία.

Τροπολογία 13

Αιτιολογική σκέψη 10β (νέα)

10β) Εάν τα υφιστάμενα συστήματα επιτήρησης και παρακολούθησης τραυματισμών αποδειχθούν ότι ξεπερνούν την οικονομική αντοχή ορισμένων κρατών μελών, θα πρέπει να χρησιμοποιηθεί εναλλακτικό σύστημα, επί παραδείγματι σύστημα που να στηρίζεται περισσότερο σε "Ελάχιστα Σύνολα Δεδομένων", με βάση στατιστικές των νοσοκομείων.

Τροπολογία 14

Αιτιολογική σκέψη 10γ (νέα)

10γ) Για να διασφαλισθεί ότι οι "ορθές πρακτικές" εξυπηρετούν πράγματι τις ανάγκες και τις δυνατότητες κάθε χώρας, θα πρέπει να υποστηριχθεί η θέσπιση σχετικών φορέων, η ανάπτυξη ανθρωπίνων πόρων και η πραγματοποίηση ερευνών, ιδιαίτερα σε εκείνες τις χώρες με το μεγαλύτερο μερίδιο τραυματισμών που είναι δυνατόν να προληφθούν.

Τροπολογία 15

Αιτιολογική σκέψη 11

(11) Για να γίνει εξορθολογισμός των πόρων του κοινοτικού προγράμματος για τη δημόσια υγεία και για να αντιμετωπιστεί το ζήτημα της πρόληψης των ατυχημάτων με τον αποτελεσματικότερο δυνατό τρόπο, έχουν προσδιοριστεί επτά τομείς προτεραιοτήτων: η ασφάλεια των παιδιών και των εφήβων, η ασφάλεια των μεγαλύτερων σε ηλικία πολιτών, η ασφάλεια των ανεπαρκώς προστατευόμενων χρηστών των οδών, η πρόληψη των ατυχημάτων στον αθλητισμό, η πρόληψη των ατυχημάτων που προκαλούνται από προϊόντα και υπηρεσίες, η πρόληψη των αυτοτραυματισμών και η πρόληψη της βίας. Αυτοί οι τομείς προτεραιοτήτων έχουν προσδιοριστεί λαμβάνοντας υπόψη τον κοινωνικό αντίκτυπο των τραυματισμών σε σχέση με τον αριθμό και τη σοβαρότητα, τα στοιχεία σχετικά με την αποτελεσματικότητα των παρεμβατικών δράσεων και τη σκοπιμότητα της επιτυχημένης εφαρμογής στα κράτη μέλη.

(11) Για να αντιμετωπιστεί το ζήτημα της πρόληψης των ατυχημάτων με τον αποτελεσματικότερο δυνατό τρόπο, έχουν προσδιοριστεί οκτώ τομείς προτεραιοτήτων: η ασφάλεια των παιδιών και των εφήβων, η ασφάλεια των μεγαλύτερων σε ηλικία πολιτών, η ασφάλεια των χρηστών των οδών, ιδιαίτερα των ανεπαρκώς προστατευόμενων, η πρόληψη των τραυματισμών και η ασφάλεια στον τόπο εργασίας, η πρόληψη των ατυχημάτων στον αθλητισμό και στον ελεύθερο χρόνο, η πρόληψη των ατυχημάτων που προκαλούνται από προϊόντα και υπηρεσίες, η πρόληψη των αυτοτραυματισμών και η πρόληψη της βίας, ιδιαίτερα της βίας κατά των γυναικών και των παιδιών. Αυτοί οι τομείς προτεραιοτήτων έχουν προσδιοριστεί λαμβάνοντας υπόψη τον κοινωνικό αντίκτυπο των τραυματισμών σε σχέση με τον αριθμό και τη σοβαρότητα, τα στοιχεία σχετικά με την αποτελεσματικότητα των παρεμβατικών δράσεων και τη σκοπιμότητα της επιτυχημένης εφαρμογής στα κράτη μέλη.

Τροπολογία 16

Σύσταση στα κράτη μέλη, σημείο 1

(1) Να αναπτύξουν ένα εθνικό σύστημα επιτήρησης και καταγραφής, το οποίο θα παρέχει συγκρίσιμες πληροφορίες, θα παρακολουθεί την εξέλιξη των κινδύνων ατυχήματος και των αποτελεσμάτων των προληπτικών μέτρων στη διάρκεια του χρόνου και θα αξιολογεί τις ανάγκες για την εισαγωγή πρόσθετων πρωτοβουλιών όσον αφορά την ασφάλεια των προϊόντων και των υπηρεσιών.

(1) Να αναπτύξουν ένα εθνικό σύστημα επιτήρησης και καταγραφής, το οποίο θα έχει πρόσβαση σε άλλες οικείες τράπεζες δεδομένων, θα παρέχει συγκρίσιμες πληροφορίες και ανάλυση των δεδομένων ανά φύλο και ηλικία, θα παρακολουθεί την εξέλιξη των κινδύνων ατυχήματος εστιαζόμενο σε προσδιοριστικούς παράγοντες των τραυματισμών, θα παρακολουθεί τα αποτελέσματα των προληπτικών μέτρων στη διάρκεια του χρόνου και θα αξιολογεί τις ανάγκες για την εισαγωγή πρόσθετων πρωτοβουλιών αφενός, όσον αφορά την ασφάλεια των προϊόντων και των υπηρεσιών και, αφετέρου, όσον αφορά την ευαισθητοποίηση του κοινού, αποδίδοντας ιδιαίτερη προσοχή σε ευάλωτες κατηγορίες όπως πχ. οι νέοι.

1α) Να αναπτύξουν την πολυτομεακή συνεργασία, εμπλέκοντας και ενισχύοντας συμπράξεις με ενδιαφερομένους σε τοπικό, εθνικό και διεθνές επίπεδο, εξασφαλίζοντας συντονισμό και μία ολοκληρωμένη ανταπόκριση σε ότι αφορά τους τραυματισμούς και την ανασφάλεια.

Τροπολογία 17

Σύσταση στα κράτη μέλη, σημείο 2

(2) Να καταρτίσουν εθνικά σχέδια για την πρόληψη των ατυχημάτων και των τραυματισμών αναπτύσσοντας διυπηρεσιακή συνεργασία και αυξάνοντας τις ευκαιρίες χρηματοδότησης για τις δράσεις που αφορούν εκστρατείες, προάγοντας την ασφάλεια και εφαρμόζοντας στην πράξη τέτοιου είδους εθνικά σχέδια, αποδίδοντας ιδιαίτερη προσοχή στα παιδιά, στους μεγαλύτερους σε ηλικία πολίτες και στους ανεπαρκώς προστατευόμενους χρήστες των οδών και λαμβάνοντας ιδιαιτέρως υπόψη τα ατυχήματα στον αθλητισμό, τους τραυματισμούς που προκαλούνται από προϊόντα και υπηρεσίες, τη βία και τους αυτοτραυματισμούς.

(2) Να καταρτίσουν εθνικά σχέδια για την πρόληψη των ατυχημάτων και των τραυματισμών αναπτύσσοντας διυπηρεσιακή συνεργασία, καθώς και συνεργασία με τους ενδιαφερόμενους, αυξάνοντας τις ευκαιρίες χρηματοδότησης για τις δράσεις που αφορούν εκστρατείες, θέτοντας κίνητρα για την προώθηση της ασφάλειας και εφαρμόζοντας στην πράξη τέτοιου είδους εθνικά σχέδια, αποδίδοντας ιδιαίτερη προσοχή σε ομάδες υψηλού κινδύνου, όπως τα παιδιά, τους μεγαλύτερους σε ηλικία πολίτες, τα άτομα με αναπηρία, τις γυναίκες και στους χρήστες των οδών και λαμβάνοντας ιδιαιτέρως υπόψη τα ατυχήματα στον αθλητισμό και κατά τον ελεύθερο χρόνο, τους τραυματισμούς που προκαλούνται από τον ακρωτηριασμό των γυναικείων γεννητικών οργάνων, τους τραυματισμούς που προκαλούνται από προϊόντα και υπηρεσίες, τη βία, και ιδίως την ενδοοικογενειακή βία κατά των γυναικών και των παιδιών, και τους αυτοτραυματισμούς.

Τροπολογία 18

Σύσταση στα κράτη μέλη, σημείο (2α) (νέο)

2α) Να πραγματοποιήσουν επιστημονικές μελέτες, ειδικά για τις περιπτώσεις αυτοτραυματισμών και ριψοκίνδυνης συμπεριφοράς.

Τροπολογία 19

Σύσταση στα κράτη μέλη, σημείο (2β) (νέο)

2β) Να αποδώσουν ιδιαίτερη προσοχή στους κοινωνικούς καθοριστικούς παράγοντες που προκαλούν τραυματισμούς και ανασφάλεια: η μεγαλύτερη διαφορά στα ποσοστά τραυματισμών, θνησιμότητας και νοσηρότητας είναι μεταξύ φτωχότερων και πλουσιότερων χωρών αφενός και μεταξύ κοινωνικών τάξεων εντός της ίδιας χώρας αφετέρου. Το χάσμα μεγεθύνεται λόγω παραγόντων όπως η ολοένα και μεγαλύτερη οδική κυκλοφορία, η επιδείνωση των ανισοτήτων σε ό,τι αφορά το εισόδημα, υψηλότερη ανεργία, μειωμένη κοινωνική υποστήριξη, ελευθέρωση της αγοράς και αυξημένη διαθεσιμότητα αλκοολούχων ποτών, καθώς και ανεπαρκείς μηχανισμοί θέσπισης νομοθετικών ρυθμίσεων και επιβολής του νόμου. Οι άνεργοι, οι εθνοτικές μειονοτικές ομάδες, οι μετανάστες εργαζόμενοι, οι πρόσφυγες, οι άστεγοι και τα άτομα με αναπηρία αντιμετωπίζουν ιδιαίτερο κίνδυνο·

Τροπολογία 20

Σύσταση στα κράτη μέλη, σημείο (2γ) (νέο)

2γ) Να λάβουν μέτρα έτσι ώστε οι τράπεζες δεδομένων για τις ορθές πρακτικές στον τομέα της πρόληψης των τραυματισμών να βασίζονται σε ορθά δεδομένα που θα λαμβάνουν υπόψη τοπικές συνθήκες, και να υποστηρίζονται από έρευνα που θα καταδεικνύει τις ιδιαίτερες κοινωνικές, οικονομικές και πολιτιστικές συνθήκες, καθώς και τις συνθήκες από άποψη υποδομών, εντός των οποίων εφαρμόζονται επιτυχημένες πολιτικές·

Τροπολογία 21

Σύσταση στα κράτη μέλη, σημείο 3

3) Να εξασφαλίσουν τη συστηματική εισαγωγή της πρόληψης των ατυχημάτων και της προαγωγής της ασφάλειας στην επαγγελματική κατάρτιση των επαγγελματιών της υγείας, έτσι ώστε οι ομάδες αυτές να μπορούν να δρουν ως σύμβουλοι των ασθενών, και των πελατών τους, καθώς και του κοινού.

3) Να εξασφαλίσουν τη συστηματική εισαγωγή της πρόληψης των ατυχημάτων και της προαγωγής της ασφάλειας με βελτίωση της εκπαίδευσης και της επαγγελματικής κατάρτισης των επαγγελματιών της υγείας και άλλων επαγγελματιών, έτσι ώστε οι ομάδες αυτές να μπορούν να δρουν ως σύμβουλοι των ασθενών, και των πελατών τους, καθώς και του κοινού. Να αυξήσουν τη συνειδητοποίηση του κοινού σε ό,τι αφορά αιτίες και συνέπειες, προβάλλοντας με έμφαση τις ευθύνες τόσο των μεμονωμένων ατόμων όσο και της κοινωνίας για την πρόληψη των τραυματισμών και την προώθηση της ασφάλειας.

Τροπολογία 22

Σύσταση στα κράτη μέλη, σημείο (3α) (νέα)

3α) Να διασφαλίσουν ότι οι ασφαλιστικές εταιρείες που έχουν πρόσβαση σε δεδομένα τραυματισμών παρέχουν όλα τα σχετικά στοιχεία στα κράτη μέλη προκειμένου να διευκολύνουν τον ορισμό των μηχανισμών και των τόπων όπου τα ατυχήματα συμβαίνουν συχνότερα και να χρησιμοποιούν αυτές τις πληροφορίες για τη βελτίωση της πρόληψης.

Τροπολογία 23

Σύσταση προς την Επιτροπή, σημείο 1)

1) Στο πλαίσιο του κοινοτικού προγράμματος για τη δημόσια υγεία και των προγραμμάτων που θα το διαδεχτούν,να υποστηρίξει και να δώσει προτεραιότητα στη θέσπιση ενός συστήματος επιτήρησης των τραυματισμών σε κοινοτικό επίπεδο, με το οποίο θα συγκεντρώνονται τα στοιχεία που θα παρέχουν τα κράτη μέλη βάσει των εθνικών συστημάτων επιτήρησης των τραυματισμών. Οι πληροφορίες που θα περιέχονται στη βάση δεδομένων πρέπει να είναι εύκολα προσβάσιμες από όλα τα ενδιαφερόμενα μέρη·

1) Να υποστηρίξει και να δώσει προτεραιότητα στη θέσπιση ενός συστήματος επιτήρησης των τραυματισμών σε κοινοτικό επίπεδο, με το οποίο θα συγκεντρώνονται τα στοιχεία που θα παρέχουν τα κράτη μέλη βάσει των εθνικών συστημάτων επιτήρησης των τραυματισμών. Οι πληροφορίες που θα περιέχονται στη βάση δεδομένων πρέπει να είναι εύκολα προσβάσιμες από όλα τα ενδιαφερόμενα μέρη·

Τροπολογία 24

Σύσταση προς την Επιτροπή, σημείο 1α) (νέο)

1α) Να υποβάλει νομοθετική πρόταση για τη θέσπιση συστήματος επιτήρησης των τραυματισμών σε κοινοτικό επίπεδο, για την ανταλλαγή πληροφοριών για τις ορθές πρακτικές και για την κοινοποίηση πληροφοριών, όπως αναφέρεται στην παράγραφος 1, στο Ευρωπαϊκό Κοινοβούλιο και στο Συμβούλιο, σύμφωνα με το άρθρο251 της Συνθήκης, συμπεριλαμβανομένων επακριβών λεπτομερειών σχετικά με τις δημοσιονομικές επιπτώσεις·

Τροπολογία 25

Σύσταση προς την Επιτροπή, σημείο (2)

(2) Να δημιουργήσει ένα μηχανισμό σε κοινοτικό επίπεδο για την ανταλλαγή πληροφοριών όσον αφορά τις ορθές πρακτικές και να κοινοποιεί τις πληροφορίες αυτές στα ενδιαφερόμενα μέρη·

Τροπολογία 26

Σύσταση προς την Επιτροπή, σημείο 3α (νέο)

3α) Να υποστηρίξει, μέσω του Ταμείου Συνοχής και του Διαρθρωτικού Ταμείου, δράσεις που να καλύπτουν πρόληψη τραυματισμών και καλύτερες και ασφαλέστερες υποδομές.

Τροπολογία 27

Σύσταση προς την Επιτροπή, σημείο (4)

(4) Να υποστηρίξει την ανάπτυξη ορθών πρακτικών και δράσεων πολιτικής σε σχέση με τους επτά τομείς προτεραιοτήτων που έχουν προσδιοριστεί, χρησιμοποιώντας τους πόρους που προβλέπονται στο κοινοτικό πρόγραμμα για τη δημόσια υγεία και τα προγράμματα που θα το διαδεχτούν, στο γενικό πλαίσιο για τη χρηματοδότηση των κοινοτικών ενεργειών υπέρ της πολιτικής για τους καταναλωτές και στο πρόγραμμα-πλαίσιο για την έρευνα·

(4) Να αναπτύξει ορθές πρακτικές και δράσεις πολιτικής σε σχέση με τους οκτώ τομείς προτεραιοτήτων που έχουν προσδιοριστεί· να διασφαλίσει ότι όλα τα μελλοντικά προγράμματα για την πρόληψη των τραυματισμών και την προαγωγή της ασφάλειας θα συνεκτιμούν το θέμα των ανισοτήτων ως προς την υγεία, λαμβάνοντας υπόψη ότι η έλλειψη πρόσβασης στη κοινωνική στήριξη, η ελλιπής κοινωνική συνοχή και ο κοινωνικός αποκλεισμός μειώνουν την ικανότητα των ανθρώπων να αντιστέκονται στις κοινωνικές διενέξεις χωρίς να καταφεύγουν στη βία, συμπεριλαμβανομένων των αυτοτραυματισμών·

Τροπολογία 28

Σύσταση προς την Επιτροπή, σημείο (5)

(5) Να συντάξει έκθεση αξιολόγησης τέσσερα χρόνια μετά την έγκριση της παρούσας σύστασης για να διαπιστωθεί η αποτελεσματική λειτουργία των προτεινόμενων μέτρων και να αξιολογηθεί η ανάγκη για περαιτέρω δράσεις.

(5) Να συντάξει έκθεση αξιολόγησης τέσσερα χρόνια μετά την έγκριση της παρούσας σύστασης για να διαπιστωθεί η αποτελεσματική λειτουργία των προτεινόμενων μέτρων, να αξιολογηθεί η ανάγκη για περαιτέρω δράσεις και να προβεί σε αξιολόγηση, με γνώμονα τον αντίκτυπο ανά φύλο, των υφισταμένων και μελλοντικών μέτρων και δράσεων·

[1] Δεν έχει δημοσιευθεί ακόμη στην Επίσημη Εφημερίδα.

--------------------------------------------------